runetrust/blame-folketinget-dk huggingface dataset:
Linea Søgaard-Lidell (V), 2023-05-25:
Det er for mig at se noget af det vigtigste.
I forhold til de ting, vi kan gøre herhjemme, tror jeg, at noget af det væsentligste, vi skal gøre, er at se på, hvordan vi kan styrke den digitale dannelse og teknologiforståelse.
Det her kommer ikke til at gå væk, så vi er nødt til at ruste den generation, som det rammer, til at kunne håndtere det bedre.
Jeg kan godt være bekymret for, hvad der sker med de grundlæggende færdigheder, hvis børn og unge tyer så meget til kunstig intelligens, skærme, når de løser deres opgaver i skolen og sådan noget.
Der er nogle ting dér, som jeg tror det er ret vigtigt at vi begynder at tage fat på.
Karina Lorentzen Dehnhardt (SF), 2023-05-25:
Jeg tror, vi har fået kortlagt, at man godt kan stemme for det her forslag og så bare nøjes med at implementere det, der kan lade sig gøre.
Det er bare lige for at få det på plads.
Jeg kunne godt tænke mig at vide, præcis hvor Venstre gerne vil regulere.
Hvad er vigtigst at tage fat på for at beskytte børnene?
Birgitte Vind (S), 2023-05-25:
Nu sluttede jeg min ordførertale af med at sige, at vi jo gerne vil have, at nettet er det sted, hvor børnene kan søge viden, søge glæde og adspredelse og faktisk også blive lidt klogere, og det er jo det net, vi lærte at kende for 10 år siden, 15 år siden måske, men der er bare sket en udvikling, som vi ikke på nogen måde har taget demokratisk kontrol over.
Vi aner ikke, hvad der foregår, og vi ved ikke, hvad der bliver lagt ud, der er ingen demokratisk kontrol.
Vi har da selvfølgelig et ansvar som demokratisk land for at tage hånd om udviklingen på nettet.
Mona Juul (KF), 2023-05-25:
Jeg kunne også godt tænke mig i forlængelse af det, ordføreren for LA sagde, at følge op på forældreansvar og skoleansvar.
Der er jo masser af sådan nogle områder, hvor vi også godt kunne gøre noget og have en god debat om det, og hvor det er en debat, der handler om, at vi også gerne vil have levende børn og børn, der har fællesskaber osv. Der må jo også være rigtig mange gode ting i forbindelse med de sociale medier; techgiganterne har jo en succes af en årsag.
Er det også noget af det, som ordføreren kigger på, ud over at være chokeret, vred og rystet?
Birgitte Vind (S), 2023-05-25:
DSA'en kan løse noget af det, men verden udvikler sig jo, og den teknologiske udvikling går drønstærkt, og lige om lidt står vi og kigger ind i nogle udfordringer omkring kunstig intelligens, som vi jo slet, slet ikke har taget hånd om.
Så der er da rigtig, rigtig meget, som jeg tænker vi som land fortsat skal komme efter.
Jeg tror bestemt ikke, at DSA'en løser alt.
Mona Juul (KF), 2023-05-25:
Tak for det, og tak til ordføreren.
Jeg blev lige fristet til at stille et spørgsmål, når nu chancen var der en ekstra gang her.
Med det chok og den rædsel og vrede, som mange forældre oplever, og som ordføreren også fremfører her på levende vis og også gør i andre sammenhænge, er ordføreren så overbevist om, at det, DSA'en kommer med, løser det, og er det derfor, ordførerens parti ikke vil stemme for det her forslag?
Birgitte Vind (S), 2023-05-25:
Altså, vi har mærkning af legetøj, og vi har faktisk også aldersmærkning af film.
Det er ulovligt i detailhandelen at lange en voksenvideo over disken til et barn – det gør man så ikke længere, men det gjorde man måske for 10 år siden.
Der har vi jo nogle regler herhjemme, for at vi tager et fælles ansvar, fordi vi godt ved, at alle forældre ikke har mulighed for at hjælpe deres børn lige godt.
Selvfølgelig har man da et ansvar som forældre, når man sætter børn i verden, men vi har bestemt også et ansvar som samfund.
Det er jo derfor, at vi har lovgivning på andre områder om at beskytte børn.
Linea Søgaard-Lidell (V), 2023-05-25:
Jeg var ikke selv involveret, for jeg sad ikke i det pågældende udvalg.
Alexander Ryle (LA), 2023-05-25:
Jeg må sige, at jeg er en smule overrasket over ordførerens meget, synes jeg selv, teknologiforskrækkede ordførertale, for normalt, når vi har ordførerens kollega hr. Jeppe Søe på talerstolen, er det væsentlig mere teknologioptimistisk end det her.
Så jeg vil egentlig gerne spørge: Anerkender ordføreren, at sociale medier også bringer mange gode ting med sig, f.eks. at man har nemmere ved at få kontakt til hinanden, at man kan bruge dem til at opbygge relationer og digitale fællesskaber, at de for nogle udgør en vigtig kilde til information, og at det også kan have en stor betydning for unge, særlig måske de socialt udsatte unge, at være en del af de her fællesskaber på sociale medier?
Rasmus Lund-Nielsen (M), 2023-05-25:
Vi hørte jo alle sammen, at statsministeren også stemplede ind i den her debat og udtrykte bekymring for børns brug af skærme.
Så jeg fornemmer da bestemt, at der er en villighed i regeringen til at forpligte sig på det her område.
Som jeg nævnte før, er jeg meget optaget af, at det bliver en ekstremt forpligtende beretningstekst, og at den sætter en tidsgrænse for, hvornår det her skal være indført.
Pelle Dragsted (EL), 2023-05-25:
Tak for det klare svar.
Jeg tror, at grunden til, at vi er lidt optaget af det, er, at beretningstekster herinde nogle gange har en tendens til at blive lidt uforpligtende, og der har også tidligere været beretningstekster på det samme område, som ikke rigtig har ført til de store forandringer.
Så det er glædeligt, at Moderaterne faktisk ønsker en forpligtende beretningstekst, og det håber jeg så på at vi kommer til at se i udvalgsarbejdet.
Vores holdning er, at som udgangspunkt støtter vi det.
Men det er klart, at er det sådan, at der kommer en beretningstekst, som faktisk leverer, så er det noget andet, og det er glædeligt, hvis Moderaterne vil medvirke til det.
Det er bare sjældent, at regeringspartierne ligesom er dem, der er mest fremme i skoene, når det kommer til den slags, som pålægger regeringen noget.
Rasmus Lund-Nielsen (M), 2023-05-25:
Jeg har besluttet mig for, at vi skal indføre alt det, vi kan indføre inden for EU-retten, og det fornemmer jeg ikke at der er nogen modstand imod i regeringen.
Jeg kan forstå, at der er nogen i regeringen, der mener, at det ville være bedst at lave en beretningstekst.
Jeg har set et udkast til den beretningstekst, og jeg synes, at det virker fornuftigt.
Det er en beretningstekst, hvor man netop prøver at indføre det, man kan indføre, nemlig bl.a. aldersverificering.
Men jeg er åben over for, at vi stemmer ja og så konkretiserer, hvad det er, vi indfører.
Men som jeg nævnte før, ser jeg det lidt som en form for teknikalitet, om vi gør det ene eller det andet.
Jeg tager imod dit input om, at det ville være bedst at stemme for, men jeg kan forstå, at de andre partier i regeringen umiddelbart er sindet til at lave en beretningstekst.
Det vigtige er bare, at vi indfører det, vi kan indføre.
Pelle Dragsted (EL), 2023-05-25:
Det er lidt i forlængelse af fru Lisbeth Bech-Nielsens spørgsmål, for jeg hører ordføreren sige, at man er parat til sådan set at stemme for at indføre alle de forslag i morgen.
Hvis man har det sådan, synes jeg nok at det mest oplagte ville være at stemme for borgerforslaget og dermed også sende et klart signal til de mange mennesker, som har skrevet under på det.
For så har regeringen, som ordføreren selv tilhører et parti fra, jo muligheden for at gå i gang med at implementere det her.
Overvejer Moderaterne stadig væk at støtte forslaget?
Det er lidt uklart for mig, om det er en overvejelse, eller om man ligesom har besluttet sig for, at man ikke vil støtte forslaget.
Alexander Ryle (LA), 2023-05-25:
Mener ordføreren, at forældre har et ansvar for deres børns brug af sociale medier, f.eks. i forhold til hvor lang tid børnene bruger på platforme som TikTok eller Snapchat?
Eller mener ordføreren, at forældrene ikke har et ansvar, men at det er bedre, at vi politikere herinde, som ikke kender børnene og de rammer, der er i familierne, skal sætte regler for børnenes skærmbrug?
Rasmus Lund-Nielsen (M), 2023-05-25:
Ja, det vil være meget, meget vigtigt for mig, at vi i den beretningstekst, vi måtte vælge at udarbejde, bliver meget konkrete på, hvad det er, vi indfører, og at vi også sætter en grænse for, hvornår det skal være indført, altså en deadline for det.
Det vil jeg mene er den rette vej at gå, og jeg er faktisk også skuffet over DSA-forordningen.
Jeg mener, den burde gå langt videre, og jeg er enig med ordføreren i, at det da er dybt beskæmmende, at der bliver brugt 1 mia. kr. på lobbyisme af techindustrien.
Det her forslag handler om, om man er på techindustriens side, eller om man er på børnenes side, og vi skal være på børnenes side.
Lisbeth Bech-Nielsen (SF), 2023-05-25:
Så hvis det ender med at være en beretningstekst, vil Moderaterne så arbejde for, at det bliver så konkret og forpligtende som overhovedet muligt på et eller flere punkter, så man også siger til den regering, som Moderaterne jo er en del af, at det her skal vi se på, at det skal vi håndtere?
Der er ting, der ikke bliver håndteret i DSA'en, og vi kan ikke vente på AI-forordningen.
Der er simpelt hen nogle ting, vi bliver nødt til at gå ind at kigge på allerede her og nu.
Rasmus Lund-Nielsen (M), 2023-05-25:
Jo, vi kan stemme for det, men så forpligter vi os jo, som du selv siger, ikke til andet end bare at indføre minimum et af punkterne.
Det er jo det, de skriver, altså mindst et af de her ni punkter.
Om vi gør det, eller om vi udarbejder en beretningstekst, hvor vi beskriver, hvad det er for nogle punkter, vi vil indføre, er for mig at se
Det vigtige er, at vi får indført alt det, vi kan indføre, og det fornemmer jeg også at regeringen gerne vil.
Lisbeth Bech-Nielsen (SF), 2023-05-25:
Jeg vil også gerne takke for en rigtig god tale, og det lyder jo, som om vi er noget nær totalt enige.
Derfor vil jeg også spørge, hvad der afholder Moderaterne fra at kunne støtte det her borgerforslag.
For det første kan man jo stille ændringsforslag, hvis man mener, der er nogle ting, der skal rettes til.
For det tredje bliver et borgerforslag ligesom et beslutningsforslag jo aldrig inkorporeret en til en i en lov.
Selv hvis der skulle være flertal for det, er der jo stadig væk noget rum.
Ville det ikke være godt at stemme for det og ligesom sige, at så kigger vi på den konkrete udmøntning, i forhold til hvad vi kan, hvad vi ikke kan, og hvad der kommer lige om lidt i DSA'en?
Rasmus Lund-Nielsen (M), 2023-05-25:
Det vil jeg meget gerne gøre.
Jeg er dybt bekymret over det her, som man kalder for dark patterns, som jo handler om at designe appsene på en måde, så man faktisk bruger dem i længere tid, end det egentlig er ens vilje, fordi man netop bliver afhængig af det, og fordi autoplay bare starter igen og igen.
Det er det, der gør, at mange unge kommer så sent i seng, at de møder trætte i skole.
Vi ved, at otte ud af ti af de ældste skoleelever møder trætte i skole.
Hvad gør det ved deres evner til at kunne lære?
Det er dybt ødelæggende.
Så jeg er enig.
Men jeg tror også, det er lidt i strid med EU-retten, så det må vi se.
Men jeg kan forstå, at DSA-forordningen jo bl.a. indeholder det.
Karina Lorentzen Dehnhardt (SF), 2023-05-25:
Det er jo også nogle lignende tanker, som vi har i SF.
Men jeg vil godt høre: Hvad tænker ordføreren om at forbyde de her adfærdsdesign og de her aggressive algoritmer, som jo også er med til at pumpe skadeligt, hadefuldt indhold ud til børn og unge, eller for den sags skyld porno, som bare bliver grovere og grovere?
Hvad tænker ordføreren om at tage det skridt at forbyde de her adfærdsdesign og aggressive algoritmer?
Rasmus Lund-Nielsen (M), 2023-05-25:
Jeg synes, 13 år er en for lav alder.
Skal vi give digital narko til 13-årige?
Vi kan gå videre end det her borgerforslag.
Det er ikke i strid med EU-retten.
Vi kan gå ind at sige, at man skal være 15 eller 16 år for at måtte gå på sociale medier.
Det tror jeg vil være sundt.
Det må være et minimum.
Karina Lorentzen Dehnhardt (SF), 2023-05-25:
Tak for en helt igennem fantastisk tale.
Jeg er virkelig, virkelig enig.
Så derfor vil jeg også gerne spørge, hvad ordføreren gerne vil have, at det arbejde, som regeringen har sat i gang, munder ud i.
Altså, hvad skal det som minimum indeholde, for at vi kan sige: Nu gør vi for alvor noget for at beskytte vores børn og unge mod denne her digitale afhængighed?
Mona Juul (KF), 2023-05-25:
Tak, og tak til ordføreren for en flot tale.
Jeg er en lille smule forundret, for på et eller andet tidspunkt stopper man jo med at smide gule sedler på tavlen og bliver ligesom enige om, hvad der skal ske.
Nu er der mere end 50.000 borgere, der har sat os stolen for døren.
Vil ordføreren stemme for, eller vil ordføreren stemme imod det borgerforslag, der ligger her?
Pelle Dragsted (EL), 2023-05-25:
Tak for det, og tak for talen.
Nu er det jo et forslag, som en masse borgere har været medunderskrivere på, og derfor synes jeg måske også, det er rimeligt, at ministeren redegør mere konkret for elementerne.
For ministeren siger, at der er gode elementer, og der er måske også nogle, der er mindre gode, og der er nogle, vi kun kan gennemføre gennem EU.
Kunne ministeren måske f.eks. pege på, om der er elementer i forslaget, man er uenig i?
Det er bare sådan, at de borgere, der har skrevet under, og forslagsstillerne ligesom ved, hvor det egentlig er, regeringen er.
Er der nogen af dem, man ikke vil gennemføre eller arbejde for på EU-niveau?
Marie Bjerre (V), 2023-05-25:
Som jeg også sagde i min tale, bakker regeringen fuldt ud intentionerne i det her borgerforslag op.
Det er nogle meget relevante anbefalinger, der kommer, og det er nogle meget relevante bekymringer, der bliver adresseret, og som vi fuldstændig deler.
Spørgsmålet er, hvordan man bedst får omsat de intentioner og bekymringer.
Nogle af tingene kan vi ikke gøre i Danmark, eksempelvis det her med en aldersgrænse på 16 år.
Det kan man ikke under GDPR.
Man kan godt hæve samtykkekravet under GDPR; det kan man hæve fra 13 til 16 år.
Vi er også en del af et indre marked.
Karina Lorentzen Dehnhardt (SF), 2023-05-25:
Jeg vil ikke lægge skjul på, at min tålmodighed er ved at være brugt op på det her område.
Det er altså børnene, der betaler prisen hver eneste dag.
Jeg håber, at ministeren har ret i, at der kommer en løsning; den er i hvert fald længe ventet.
Men hvorfor kan regeringen ikke bakke det her forslag op?
Der står, at det her er et mulighedskatalog, og man kan sådan set botanisere i det.
Synes ministeren ikke, at det kunne have været en fin gestus til de mere end 50.000 mennesker, som er så optagede af børnenes ve og vel, at de rent faktisk støtter det her forslag, at vi bakker det op?
Så må vi bagefter se på, hvad vi kan.
Jeg synes i hvert fald, at det er vigtigt at komme videre nu.
Marie Bjerre (V), 2023-05-25:
Tak for det.
Altså, lige om lidt, den 25. august, træder der en forordning i kraft om digitale platforme, der indfører rigtig mange af de her ting, der er adresseret i beslutningsforslaget.
Det sker faktisk lige om lidt.
I forhold til aldersverifikation nævnte jeg det sådan set også i min tale.
Vi er i gang med at kigge på, om man kan gøre noget mere for at indføre aldersverifikation på sociale platforme.
Det er ikke nogen nem løsning, og der er mange udfordringer forbundet med det.
Vi er i dialog med både Frankrig og Tyskland.
I Tyskland har man eksempelvis brugt en model, hvor man laver ansigtsgenkendelse af børn, men det er der altså også nogle etiske dilemmaer i.
Vi skal finde den rigtige model, og det kan også være, at den rigtige model er en fælles europæisk model.
Karina Lorentzen Dehnhardt (SF), 2023-05-25:
Jeg må sige, at jeg er en lille smule skuffet over ministerens tale.
Nu har jeg i tre år hørt på, at vi skal se på det, og vi har lavet beretninger, der er kommet hvidbøger, og der er ikke sket noget som helst på det her område.
Det er altså vores børn, der hver eneste dag betaler prisen, når de logger ind i en verden af afhængighedsskabende elementer og aggressive algoritmer.
Når nu Frankrig har sagt, at de kommer til f.eks. at regulere adgangen til porno med et digitalt pas, hvorfor kan Danmark så ikke gå i Frankrigs spor med det samme?
Jakob Engel-Schmidt (M), 2023-05-25:
Jeg har aldrig været bleg for at tage imod gode input og putte lidt politisk identitet på og så præsentere dem som gode idéer, jeg har fået sammen med andre.
Så tak for det.
Men det har jeg ikke behov for i det her tilfælde, for inden vi går på sommerferie, udkommer en af de nævnte ministre og jeg selv faktisk med sådan et partnerskab.
Men nu skylder jeg ikke at offentliggøre det her i dag, da jeg synes, at selve debatten om redegørelsen i sig selv er vigtig.
Men det glæder mig, at vi på flere områder tænker i samme baner.
Zenia Stampe (RV), 2023-05-25:
Ja, men kunne man ikke også godt forestille sig et partnerskab mellem kulturministeren og undervisningsministeren om kulturens rolle i forhold til dannelse og trivsel?
Kunne man forestille sig et partnerskab mellem kulturministeren og klimaministeren og miljøministeren om at løse nogle af de store grønne kriser, vi står over for?
Det er bare et lille input.
Jakob Engel-Schmidt (M), 2023-05-25:
Selv om det er herligt at være repræsenteret både i Økonomi- og Koordinationsudvalget, kan jeg altså også afsløre, at det medfører en hel del læsning på tværs af regeringen, som jo også tager fokus lidt væk fra kun at være kulturminister, hvilket jeg i øvrigt nyder utrolig meget.
Med det, fru Zenia Stampe siger, er det jo svært ikke at skuffe med de store forventninger, der er talt op.
Jeg tror, nogle enkelte af mine kolleger i regeringen synes, at kulturpolitikken har fået noget af en elevation, i forhold til hvor ofte den bliver nævnt på de møder, som fru Zenia Stampe nævner.
Nu håber jeg ikke, at finansministeren ser med, men jeg synes jo faktisk også, at det er lykkedes at lægge kulturelt beslag på en større del af midlerne i de forhandlinger, der har været.
Nu står jeg og smiler lidt, men det mener jeg har været rigtigt og relevant, fordi kulturen har været underprioriteret, både politisk og økonomisk, og det vil jeg gerne være med til at lave om.
Det er finansministeren i øvrigt enig med mig i, og det er regeringen også, og det er de tre ordførere, der sidder hernede, for de forskellige regeringspartier jo det bedste symbol på.
Zenia Stampe (RV), 2023-05-25:
Tak for en fin redegørelse.
Vi er jo i en ny og interessant situation, for jeg mindes ikke, at vi i mange år har haft en kulturminister, der samtidig sidder i Økonomi- og Koordinationsudvalget, og det er jo helt fantastisk for kulturen.
Det ved jeg også der er mange i kulturlivet der er glade for og også har visse forventninger til.
Derfor kunne jeg godt tænke mig at spørge ministeren, og det ligger også meget i forlængelse af min tale før, om, hvad ministeren gør for at skabe et samarbejde og tænke kultur ind over andre områder end kultursektoren og kulturlivet snævert.
Hvad gør ministeren for at fremme den samtale?
For ofte hører vi også fra kulturlivet, at det ikke er nok med en stærk kulturpolitik.
Det allervigtigste er jo, at kulturen bliver tænkt ind overalt.
Når vi f.eks. laver nybyggeri, eller når vi skal skabe aktiviteter for ældre mennesker eller vi skal snakke dannelse i skolen, er det jo virkelig der, man kan lave de store kulturpolitiske landvindinger.
Det er faktisk uden for det snævre kulturområde.
Jakob Engel-Schmidt (M), 2023-05-25:
Jeg synes jo, vi skal lave en reform, der holder, så lang tid det giver mening, indtil der er forhold enten internt eller eksternt, der betyder, at vi skal lave den om.
Jeg synes ikke, man skal hæfte sig ved ordet.
Jeg synes, man skal hæfte sig ved, at der er en masse faglige input fra mennesker, der er dybt engageret i området, som kan bringes i spil i forbindelse med reformen, som også har en økonomisk side.
Nu starter vi dog med det museumsfaglige og arbejder os så over til det økonomiske og bestemmer niveauet derfra.
Helle Bonnesen (KF), 2023-05-25:
Har ministeren en idé om, hvor lang tid sådan en skal holde?
Det moderne er jo noget, der har det med at blive umoderne på et tidspunkt.
Er der nogen tidshorisont i forhold til funktionslevedygtigheden af den her nye reform?
Jakob Engel-Schmidt (M), 2023-05-25:
Det er jo et godt spørgsmål, som jeg heldigvis også har en idé om hvordan jeg vil svare på, så tak for det.
Min brug af udtrykket moderne hænger sammen med den manglende gennemførsel af en museumsreform tidligere.
Det betyder, at loven, der rammesætter museers virksomhed i Danmark, er blevet forandret og moderniseret meget lidt igennem de seneste mange år.
Det betyder måske ikke, at de fem søjler, museumsvirksomhed hviler på i dag, skal forandres, men at definitionen og måden, hvorpå man fortolker det, museernes frihedsgrader og andet, på mange områder måske godt kunne trænge til en opdatering.
Det er derfor, jeg har spurgt folk, der er klogere end mig selv og ved mere om museer, og engageret dem i arbejdet med at komme med anbefalinger.
Det samme har jeg jo gjort, da vi debatterede det sidst her i Folketingssalen, hvor jeg blev spurgt ind til det, og jeg nævnte, at de tanker, man måtte have som ordfører, er meget velkomne allerede nu, men også når vi kommer om på den anden side af ferien, hvor vi skal til at drøfte det output, det resultat og den konklusion, som arbejdsgruppen kommer med.
Marie Bjerre (V), 2023-05-25:
Der er sådan set ikke nogen af forslagene, som jeg kan sige vi decideret er uenige i.
Det er også derfor, jeg meget klart siger, at vi deler intentionen bag det forslag, der er stillet.
Der er stillet ni forslag.
Mange af forslagene handler om regulering, algoritmer, designpraksis og kunstig intelligens på digitale platforme.
Når jeg siger, vi ikke kan stemme for forslaget, som det foreligger her, er det, fordi det kræver en europæisk regulering.
Vi er en del af et indre marked.
Der er ingen af de her store techvirksomheder, der er hjemmehørende i Danmark.
Derfor har det ikke nogen effekt, selv hvis vi kunne, at regulere det her i Danmark.
Det skal vi presse på for gennem EU, og det gør vi også, og meget af det bliver allerede adresseret i den forordning, som træder i kraft den 25. august.
Pelle Dragsted (EL), 2023-05-25:
Der er ting, der kan gennemføres i Danmark, og det er jo heller ikke helt rigtigt, at fordi nogle af de her selskaber ikke er hjemmehørende i Danmark, har det ingen betydning.
Hvis vi tager sådan et eksempel som f.eks. de her lootbokse eller de her belønningsbokse, kan vi se, at i et land som Belgien har spillemyndighederne sagt, at det er i strid med spillelovgivningen.
I Holland er man på vej med lovgivning nationalt.
Vil regeringen, hvis ikke vores lovgivning allerede dækker det, tage initiativ til at forbyde det her i Danmark?
Det betyder jo så, at de spil ikke udkommer i Danmark.
Alexander Ryle (LA), 2023-05-25:
Ordføreren nævner et eksempel med et barn, der vågner om natten og scroller igennem videoer og ikke får sovet det, som barnet skal.
Men er ordføreren bekendt med de eksisterende funktioner, der findes på en lang række sociale medier i forhold til skærmtidskontrol og forældrekontrol, f.eks. på Snapchat og TikTok?
Birgitte Vind (S), 2023-05-25:
Jeg håber, vi spiller med det samme holdnavn på ryggen herinde, når det handler om at beskytte børn, og derfor er det jo vigtigt, hvad vi kommer ud med i den anden ende.
Jeg har kæmpe, kæmpe respekt for det her borgerforslag.
Det er faktisk et af de vigtigste forslag i den her sag, jeg har stået og skullet behandle, og jeg har nogle gange sagt til mig selv: Det skulle være kommet fra politisk hold.
Men det har vi jo ikke været hurtige nok til at komme med herinde.
Nu er det sådan set sådan, at EU er i fuld gang – i fuld gang – og det har ordførerens parti også været aktivt inddraget i, og med al respekt for det bliver vi nødt til at afvente det arbejde.
Karina Lorentzen Dehnhardt (SF), 2023-05-25:
Så er det jo klart, at man må finde ud af, hvad for nogle af forslagene man går videre med.
Jeg synes jo bare, at når der er så mange i befolkningen, som rent faktisk gør sig den ulejlighed at skrive under på det her forslag og er så optaget af det – jeg har også hørt statsministeren sige noget om behovet for regulering – kunne man godt stemme for det her og sige, at, ja, vi skal videre ad den her vej, og dermed endelig give et klart signal, som er noget andet end smileyordninger, hvidbøger, samråd, betænkninger og beretninger, som vi har set de sidste 3 år.